b'\n_START_ARTICLE_\nFaarao\n_START_PARAGRAPH_\nFaarao (my\xc3\xb6s farao) on nimitys, jota k\xc3\xa4ytet\xc3\xa4\xc3\xa4n Egyptiss\xc3\xa4 niin kutsutun dynastisen kauden aikana hallinneista kuninkaista. Faaraot alkoivat hallita Egypti\xc3\xa4 3100\xe2\x80\x933000 eaa.\n_START_SECTION_\nSanan alkuper\xc3\xa4\n_START_PARAGRAPH_\nSana \'faarao\' on johdettu muinaisegyptinkielisest\xc3\xa4 sanasta per-aa, joka tarkoittaa suurta taloa. Alkujaan nimell\xc3\xa4 viitattiin kirjaimellisesti faaraon suureen taloon eli palatsiin. Kuninkaita alettiin kutsua faaraoiksi vasta Uuden valtakunnan (1550\xe2\x80\x931069 eaa.) alusta. Suomessa sana on kirjoitettu toisinaan faarao, toisinaan farao. Suomen kielen lautakunnan suosituksen mukaan muodot ovat rinnakkaisia. Muotoa farao on puolustettu sill\xc3\xa4, ett\xc3\xa4 muinaisegyptiss\xc3\xa4 sanan ensimm\xc3\xa4inen vokaali oli lyhyt.\n_START_SECTION_\nFaaraon teht\xc3\xa4v\xc3\xa4t ja velvollisuudet\n_START_PARAGRAPH_\nFaaraon velvollisuuksiin kuului olla hyv\xc3\xa4 ja oikeamielinen hallitsija. H\xc3\xa4nen piti noudattaa maatia, egyptil\xc3\xa4ist\xc3\xa4 totuuden ja oikeamielisyyden prinsiippi\xc3\xa4, jonka luojajumala oli aikojen alussa luonut. H\xc3\xa4nen odotettiin my\xc3\xb6s uudistavan monumentteja ottamalla ne omiin nimiins\xc3\xa4 korvaamalla edelt\xc3\xa4j\xc3\xa4ns\xc3\xa4 nimen omallaan ja joskus my\xc3\xb6s k\xc3\xa4ytt\xc3\xa4m\xc3\xa4ll\xc3\xa4 omiin rakennuksiinsa aikaisempien rakennusten kivi\xc3\xa4._NEWLINE_Faaraon teht\xc3\xa4viin kuului my\xc3\xb6s useita symbolisia uskonnollisia riittej\xc3\xa4, kuten kuninkaallinen uudestisyntymisjuhla, rituaalinen juoksumarssi sed, jossa faarao sai todistaa fyysisen kuntonsa; nelj\xc3\xa4n vasikan ajo; ja temppelin perustan laskemisen yhteydess\xc3\xa4 suoritettu nuoran ojentaminen.\n_START_SECTION_\nFaarao ylipappina\n_START_PARAGRAPH_\nFaaraon katsottiin olevan jokaisen Egyptiss\xc3\xa4 palvotun jumalan ylipappi, joka johti kaikkea jumalien palvontaa, ja joka toimi v\xc3\xa4litt\xc3\xa4j\xc3\xa4n\xc3\xa4 jumalten ja kansan v\xc3\xa4lill\xc3\xa4. Faarao ei kuitenkaan voinut toimittaa jokap\xc3\xa4iv\xc3\xa4isi\xc3\xa4 rituaaleja jokaisessa tuhansista temppeleist\xc3\xa4 ja pyh\xc3\xa4k\xc3\xb6ist\xc3\xa4. Siksi faarao nimitti edustajakseen pappeja toimittamaan rituaalit. Vierailuillaan faarao saattoi k\xc3\xa4yd\xc3\xa4 paikallisessa temppeliss\xc3\xa4 toimittamassa rituaalit.\n_START_SECTION_\nVallan periytyminen\n_START_PARAGRAPH_\nFaaraon kuninkuus periytyi is\xc3\xa4lt\xc3\xa4 pojalle, mutta my\xc3\xb6s muutama nainen nousi faaraoksi, kuten Hat\xc5\xa1epsut ja Kleopatra. Kruununtavoittelijalla oli oltava kuninkaallinen is\xc3\xa4 ja \xc3\xa4itin\xc3\xa4\xc3\xa4n "Suuri kuninkaallinen puoliso", mutta s\xc3\xa4\xc3\xa4nt\xc3\xb6 ei ilmeisesti ollut ehdoton. Faaraot pyrkiv\xc3\xa4t usein varmistamaan dynastiansa jatkuvuuden avioitumalla l\xc3\xa4hisukulaistensa, yleens\xc3\xa4 sisartensa tai tytt\xc3\xa4riens\xc3\xa4, kanssa. Jotkut faaraot nimittiv\xc3\xa4t vanhoilla p\xc3\xa4ivill\xc3\xa4\xc3\xa4n poikansa rinnakkain kanssaan hallitsevaksi hallituskumppaniksi, mik\xc3\xa4 varmisti kruunun jatkuvuuden ja ehk\xc3\xa4isi my\xc3\xb6hempi\xc3\xa4 valtataisteluita ja kaaosta.\n_START_SECTION_\nFaaraon vallan symbolit\n_START_PARAGRAPH_\nFaarao kantoi kahta kruunua, Yl\xc3\xa4-Egyptin valkoista ja Ala-Egyptin punaista kruunua, jotka saatettiin joskus yhdist\xc3\xa4\xc3\xa4 kaksoiskruunuksi (sekhemtii). H\xc3\xa4nell\xc3\xa4 oli my\xc3\xb6s sininen soturinkruunu khepresh, joka otettiin k\xc3\xa4ytt\xc3\xb6\xc3\xb6n Uuden valtakunnan aikana. Jotkut faaraot k\xc3\xa4yttiv\xc3\xa4t lis\xc3\xa4ksi raidallista nemes-liinaa tai atef-kruunua. Faarao k\xc3\xa4ytti kahta valtikkaa: kunniavaltikkaa ja ruoskaa. Joskus faarao piti otsallaan kotkan tai kobran p\xc3\xa4\xc3\xa4t\xc3\xa4 kuvaavaa koristetta. My\xc3\xb6s faaraon valtaistuin kuvasi symbolisin tavoin h\xc3\xa4nen valtaansa.\n_START_SECTION_\nJumalainen hallitsija\n_START_PARAGRAPH_\nHallitsijan yhdist\xc3\xa4minen jumaliin oli t\xc3\xa4rke\xc3\xa4 osa egyptil\xc3\xa4ist\xc3\xa4 uskontoa. Jo ensimm\xc3\xa4isi\xc3\xa4 faaraoita kutsutaan kirjoituksissa nimill\xc3\xa4 netjer (jumala) tai nefer netjer (hyv\xc3\xa4 jumala), jolla voidaan tarkoittaa my\xc3\xb6s pienemp\xc3\xa4\xc3\xa4 jumalaa tai puolijumalaa. Joissain kirjoituksissa faaraoon viitataan my\xc3\xb6s sanoilla aa netjer (suuri jumala). Itse hallitsijan ei kuitenkaan varsinaisesti katsottu elinaikanaan olevan jumala, vaan ennemminkin faaraon virkaa pidettiin jumalaisena. El\xc3\xa4v\xc3\xa4n faaraon katsottiin joitakin poikkeuksia lukuun ottamatta olevan Horus-jumalan edustaja maan p\xc3\xa4\xc3\xa4ll\xc3\xa4. Kuoleman j\xc3\xa4lkeen faarao yhtyi Osiris-jumalaan ja h\xc3\xa4nen pojastaan tuli uusi Horus._NEWLINE_Vanhan valtakunnan alussa faaraota pidettiin viel\xc3\xa4 jumalana, maan p\xc3\xa4\xc3\xa4ll\xc3\xa4 el\xc3\xa4v\xc3\xa4n\xc3\xa4 Horuksena, Isiksen ja Osiriksen poikana. H\xc3\xa4nell\xc3\xa4 oli jumalallinen oikeus alistaa kaaosta edustavat muut kansat j\xc3\xa4rjestykseen; t\xc3\xa4m\xc3\xa4 n\xc3\xa4kemys esitettiin usein erityisesti egyptil\xc3\xa4isess\xc3\xa4 uskonnollisessa taiteessa. Nelj\xc3\xa4nnen dynastian aikana faaraota alettiin pit\xc3\xa4\xc3\xa4 auringonjumala Ran poikana. Uuden valtakunnan aikana faaraosta tuli hiukan inhimillisempi. Akhenaten kuitenkin nosti itsens\xc3\xa4 ja perheens\xc3\xa4 jumaliksi jo elinaikanaan._NEWLINE_Vaikka faaraoita pidettiin l\xc3\xa4hes jumalina, heid\xc3\xa4nkin valtansa saatettiin kyseenalaistaa. Jos faarao oli viel\xc3\xa4 liian nuori tai muuten kykenem\xc3\xa4t\xc3\xb6n hallitsemaan, saatettiin h\xc3\xa4nen rinnalleen nimitt\xc3\xa4\xc3\xa4 sijaishallitsija. Keskushallinnon ollessa heikko saattoivat hovin j\xc3\xa4senet tai ylimykset my\xc3\xb6s yritt\xc3\xa4\xc3\xa4 sy\xc3\xb6st\xc3\xa4 faaraon vallasta.\n_START_SECTION_\nFaaraon jumalallinen syntyper\xc3\xa4\n_START_PARAGRAPH_\nKoska faaraon katsottiin pit\xc3\xa4v\xc3\xa4n hallussaan jumalallista virkaa, t\xc3\xa4ytyi kuninkaan synty\xc3\xa4 varten olla erikseen myytti, joka vakuutti kuninkaan olevan jumalten lapsi. Yksi versio t\xc3\xa4st\xc3\xa4 myytist\xc3\xa4 on s\xc3\xa4ilynyt kuningatar Hat\xc5\xa1epsutin temppelin sein\xc3\xa4ll\xc3\xa4 Deir el-Bahrissa._NEWLINE_Myytti alkaa kuvauksella, jossa Thot-jumala johdattaa Amon-jumalan, jumalten kuninkaan, kuningattaren luokse (t\xc3\xa4ss\xc3\xa4 tapauksessa kuningatar Ahmose Nefertari). Seuraavassa kohtauksessa kuvataan Amonin ja Ahmose Nefertarin yhdynt\xc3\xa4\xc3\xa4. Amon ja Ahmose Nefertari istuvat puettuina s\xc3\xa4ngyll\xc3\xa4, jota kannattelee kaksi jumalatarta. Jumala ja kuningatar istuvat jalat ristikk\xc3\xa4in ja Amon pit\xc3\xa4\xc3\xa4 ankh-symbolia (el\xc3\xa4m\xc3\xa4) kuningattaren nen\xc3\xa4n edess\xc3\xa4._NEWLINE_Seuraavaksi Amon kertoo oinasp\xc3\xa4iselle luojajumala Khnumille millainen lapsen tulee olla ja Khnum valmistaa lapsesta savimallin savenvalajan py\xc3\xb6r\xc3\xa4ll\xc3\xa4\xc3\xa4n. Tulevan hallitsijan hahmon vieress\xc3\xa4 oli toinen samanlainen hahmo, joka edusti h\xc3\xa4nen ka-henke\xc3\xa4\xc3\xa4n. Heket-jumala on my\xc3\xb6s l\xc3\xa4sn\xc3\xa4 t\xc3\xa4ss\xc3\xa4 luomistilaisuudessa._NEWLINE_Kuningattaren raskaus on l\xc3\xa4hes huomaamaton, kun Khnum ja Heket johdattavat h\xc3\xa4net naarasleijonan makuusijalle synnytt\xc3\xa4m\xc3\xa4\xc3\xa4n. K\xc3\xa4til\xc3\xb6n\xc3\xa4 toimii tunnistamaton jumalatar ja kuningattaren takana seisoo Meskhent-jumalatar. Synnytyksen j\xc3\xa4lkeen tuleva hallitsija esitell\xc3\xa4\xc3\xa4n jumalille.\n_START_SECTION_\nHautamonumentit\n_START_PARAGRAPH_\nVanhan valtakunnan ensimm\xc3\xa4isten kahden dynastian aikaiset faaraot rakennuttivat aluksi haudoikseen matalia, penkki\xc3\xa4 muistuttavia mastaboja. P\xc3\xa4\xc3\xa4llekk\xc3\xa4in asetelluista mastaboista muodostuivat porraspyramidit. N\xc3\xa4ist\xc3\xa4 ensimm\xc3\xa4inen kivest\xc3\xa4 tehty ja siksi hyvin s\xc3\xa4ilynyt oli kolmannen dynastian aikaisen faarao Djoserin porraspyramidi Sakkarassa. Nelj\xc3\xa4nnen dynastian faaraot rakennuttivat suuret Gizan pyramidit, joista suurin on alkujaan 146 metri\xc3\xa4 korkea Kheopsin pyramidi. T\xc3\xa4m\xc3\xa4n j\xc3\xa4lkeen pyramidien arvostus alkoi pienet\xc3\xa4: ne alettiin rakentaa aikaisempaa pienemmiksi ja rakennusmateriaaleina k\xc3\xa4ytettiin huonommin s\xc3\xa4ilyvi\xc3\xa4 materiaaleja._NEWLINE_Uuden valtakunnan faaraot haudattiin Kuninkaiden laakson vaikeap\xc3\xa4\xc3\xa4syisiin ja pyramideja helpommin vartioitaviin kalliohautoihin. 21. dynastian aikaan kuninkaalliset muumiot ker\xc3\xa4ttiin yhteen ja k\xc3\xa4tkettiin turvallisiin piilopaikkoihin. N\xc3\xa4ist\xc3\xa4 yksi oli vuonna 1898 l\xc3\xb6ydetty Amenhotep II:n hauta, jossa oli yhteens\xc3\xa4 16 kuninkaallista muumiota. My\xc3\xb6s toinen samanlainen k\xc3\xa4tk\xc3\xb6 l\xc3\xb6ydettiin 1800-luvulla.'